|  |  |  |
| --- | --- | --- |
| Εικόνα που περιέχει κείμενο  Περιγραφή που δημιουργήθηκε αυτόματαΕΛΛΗΝΙΚΗ ΔΗΜΟΚΡΑΤΙΑ |  | ΣΧΟΛΗ ΘΕΤΙΚΩΝ ΕΠΙΣΤΗΜΩΝ**ΤΜΗΜΑ ΜΑΘΗΜΑΤΙΚΩΝ**ΓΡΑΜΜΑΤΕΙΑΤηλ.: 2610 996747Email: hpanag@math.upatras.grWEB: [www.math.upatras.gr](http://www.math.upatras.gr) |
|  |  | Αρμόδια: Τερψιχόρη Παναγιωτοπούλου |

# ΠΡΟΓΡΑΜΜΑ ΜΕΤΑΠΤΥΧΙΑΚΩΝ ΣΠΟΥΔΩΝ

**«ΥΠΟΛΟΓΙΣΤΙΚΗ ΚΑΙ ΣΤΑΤΙΣΤΙΚΗ ΑΝΑΛΥΤΙΚΗ ΣΤΗΝ ΕΠΙΣΤΗΜΗ ΤΩΝ ΔΕΔΟΜΕΝΩΝ»**

**ΠΡΟΣΚΛΗΣΗ ΕΚΔΗΛΩΣΗΣ ΕΝΔΙΑΦΕΡΟΝΤΟΣ**

**ΓΙΑ ΤΗΝ ΕΠΙΛΟΓΗ ΜΕΤΑΠΤΥΧΙΑΚΩΝ ΦΟΙΤΗΤΩΝ ΚΑΙ ΦΟΙΤΗΤΡΙΩΝ**

**ΚΑΤΑ ΤΟ ΑΚΑΔΗΜΑΪΚΟ ΕΤΟΣ 2025-2026**

Το Τμήμα Μαθηματικών του Πανεπιστημίου Πατρών οργανώνει και λειτουργεί από το ακαδημαϊκό έτος 2018-19 Πρόγραμμα Μεταπτυχιακών Σπουδών (ΠΜΣ) με τίτλο «**Υπολογιστική και Στατιστική Αναλυτική στην Επιστήμη των Δεδομένων**» (Master in Computational and Statistical Data Analytics, MCDA).

**Σκοπός του Προγράμματος είναι η παροχή εξειδικευμένης διεπιστημονικής μεταπτυχιακής εκπαίδευσης σε θέματα διαχείρισης, αναπαράστασης και επεξεργασίας δεδομένων καθώς και τις σχετικές απαιτούμενες υπολογιστικές τεχνικές.**

**Η χρονική διάρκεια φοίτησης που οδηγεί στην απονομή του Διπλώματος Μεταπτυχιακών Σπουδών ανέρχεται σε τρία (3) ακαδημαϊκά εξάμηνα πλήρους φοίτησης, με το τελευταίο εξάμηνο να διατίθεται για την εκπόνηση μεταπτυχιακής διπλωματικής εργασίας.**

**Κατά το ακαδημαϊκό έτος 2025-2026, θα εισαχθούν στο Π.Μ.Σ. κατ’ ανώτατο όριο τριάντα (30) μεταπτυχιακοί/ές φοιτητές/τριες (ΜΦ).**

**Απαιτούμενα προσόντα για την εισαγωγή στο Π.Μ.Σ.**

Στο Π.Μ.Σ. γίνονται δεκτοί πτυχιούχοι/διπλωματούχοι Τμημάτων Θετικών και Τεχνολογικών Επιστημών, Πολυτεχνικών Σχολών, Ανώτατων Στρατιωτικών Εκπαιδευτικών Ιδρυμάτων (ΑΣΕΙ) και Σχολών Επιστημών Οικονομίας και Διοίκησης της ημεδαπής ή ομοταγών Ιδρυμάτων της αλλοδαπής, σύμφωνα με τις διατάξεις της κείμενης νομοθεσίας. Υποψηφιότητα μπορούν να υποβάλλουν και τελειόφοιτοι των ανωτέρω Τμημάτων, υπό την προϋπόθεση ότι θα έχουν προσκομίσει Βεβαίωση Περάτωσης των Σπουδών τους πριν από την ημερομηνία συνεδρίασης της Συνέλευσης για επικύρωση του πίνακα των επιτυχόντων. Σε κάθε περίπτωση, οι επιλεγέντες θα πρέπει να προσκομίσουν όλα τα απαραίτητα δικαιολογητικά μέχρι τη λήξη των εγγραφών και πριν την έναρξη των μαθημάτων. Αίτηση δύναται να υποβάλλουν και τελειόφοιτοι αλλοδαπών Ιδρυμάτων τα οποία δεν είναι ακόμα ενταγμένα στο Εθνικό Μητρώο Αναγνωρισμένων Ιδρυμάτων της αλλοδαπής του ΔΟΑΤΑΠ. Στην περίπτωση αυτή, οι αιτούντες υποβάλλουν υπεύθυνη δήλωση περί κατοχής τίτλου σπουδών. Σε κάθε περίπτωση, οι επιλεγέντες θα πρέπει να προσκομίσουν αποδεικτικά έγγραφα ότι έχουν προβεί στις απαιτούμενες ενέργειες ώστε ο τίτλος τους και το αντίστοιχο Ίδρυμα πρόκειται να ενταχθούν στο Εθνικό Μητρώο Αναγνωρισμένων Ιδρυμάτων της αλλοδαπής του ΔΟΑΤΑΠ, μέχρι την ολοκλήρωση της διάρκειας σπουδών τους. Σε διαφορετική περίπτωση γίνεται διαγραφή του φοιτητή ο οποίος αποχωρεί από το Π.Μ.Σ. χωρίς να θεμελιώνει αξιώσεις για οποιαδήποτε βεβαίωση. Προϋπόθεση για την επιλογή αποτελεί επίσης η επαρκής γνώση της Αγγλικής γλώσσας.

**Υποβολή αιτήσεων**

Για να γίνει δεκτή η υποψηφιότητά τους, οι υποψήφιοι ΜΦ θα πρέπει να ακολουθήσουν υποχρεωτικά ΚΑΙ τα τρία παρακάτω βήματα ΑΠΟΚΛΕΙΣΤΙΚΑ εντός της χρονικής περιόδου της προκήρυξης δηλαδή [**α**](https://matrix.upatras.gr/sap/bc/webdynpro/sap/zups_pg_adm)**πό** **τη** **Δευτέρα** **21/07/2025 μέχρι και τη Δευτέρα 22/09/2025 και ώρα 23:59**:

1. **ΒΗΜΑ 1: Υποβολή υποψηφιότητας στην ηλεκτρονική πύλη του Παν/μίου Πατρών**

Υποβολή μέσω της ηλεκτρονικής πύλης του Πανεπιστημίου Πατρών: [https://matrix.upatras.gr/sap/bc/webdynpro/sap/zups\_pg\_adm#](https://matrix.upatras.gr/sap/bc/webdynpro/sap/zups_pg_adm) αίτηση υποψηφιότητας συμπληρώνοντας όλα τα υποχρεωτικά πεδία.

1. **ΒΗΜΑ 2: Ηλεκτρονική υποβολή αίτησης υποψηφιότητας.**

Για την υποβολή του αιτήματος εγγραφής οι υποψήφιου θα πρέπει να εισέλθουν στον σύνδεσμο <https://eservice.upatras.gr> (Όλες οι Αιτήσεις 🡪 Γενική Αίτηση Φοιτητών/Αποφοίτων προς Γραμματείες), ως αιτιολόγηση να γράψουν: Αίτηση Εισαγωγής στο ΠΜΣ «*Υπολογιστική και Στατιστική Αναλυτική στην Επιστήμη των Δεδομένων*»» και το ονοματεπώνυμό τους και να επισυνάψουν:

**(1)** συμπληρωμένη και υπογεγραμμένη την **έντυπη αίτηση υποψηφιότητας.** Οι υποψήφιοι μπορούν να προμηθεύονται το ειδικό έντυπο από την υπερσύνδεση [εδώ](https://www.math.upatras.gr/media/attachments/flatpages_flatpage/33/%CE%91%CE%99%CE%A4%CE%97%CE%A3%CE%97_%CE%95%CE%99%CE%A3%CE%91%CE%93%CE%A9%CE%93%CE%97%CE%A3_MCDA.pdf) (αρχείο σε pdf) κι [εδώ](https://www.math.upatras.gr/media/attachments/flatpages_flatpage/37/ApplicationMCDA.docx) (αρχείο σε word). και

**(2)** αντίγραφο **της αστυνομικής ταυτότητας** (2 όψεις) και **τα 2 αρχεία ΥΠΟΧΡΕΩΤΙΚΑ σε μορφή pdf**.

1. **ΒΗΜΑ 3**: **Αποστολή φυσικού φακέλου.**

Κατάθεση με φυσική παρουσία ή αποστολή με συστημένη επιστολή (ΕΛΤΑ ή άλλη εταιρεία ταχυμεταφορών) **το αργότερο μέχρι και τη Δευτέρα 22 Σεπτεμβρίου 2025** (σφραγίδα ταχυδρομείου) του φακέλου υποψηφιότητας στη διεύθυνση: Πανεπιστήμιο Πατρών, Τμήμα Μαθηματικών, Γραμματεία, 26504 Ρίο, Πάτρα (Με την ένδειξη: ΑΙΤΗΣΗ ΓΙΑ ΕΙΣΑΓΩΓΗ ΣΤΟ ΠΜΣ: «*Υπολογιστική και Στατιστική Αναλυτική στην Επιστήμη των Δεδομένων*»).

Ο φάκελος υποψηφιότητας **υποχρεωτικά** πρέπει να περιέχει τα ακόλουθα **δικαιολογητικά** (η μη προσκόμισή τους οδηγεί σε αποκλεισμό του υποψηφίου):

1. **Έντυπη αίτηση υποψηφιότητας.** Οι υποψήφιοι μπορούν να προμηθεύονται το ειδικό έντυπο από την υπερσύνδεση [εδώ](https://www.math.upatras.gr/media/attachments/flatpages_flatpage/33/%CE%91%CE%99%CE%A4%CE%97%CE%A3%CE%97_%CE%95%CE%99%CE%A3%CE%91%CE%93%CE%A9%CE%93%CE%97%CE%A3_MCDA.pdf) (αρχείο σε pdf) κι [εδώ](https://www.math.upatras.gr/media/attachments/flatpages_flatpage/37/ApplicationMCDA.docx) (αρχείο σε word).
2. **Αντίγραφο αστυνομικής ταυτότητας** (δύο όψεις)
3. **Βιογραφικό σημείωμα** (κατά προτίμηση στα πρότυπα του [europass)](https://europass.cedefop.europa.eu/el/documents/curriculum-vitae).
4. **Περιγραφή σκοπού και κινήτρων για μεταπτυχιακές σπουδές** (έως 300 λέξεις). Ενδεικτικά, ο υποψήφιος μπορεί να αναφερθεί: στους λόγους για τους οποίους επέλεξε το Π.Μ.Σ., πως συνδέεται η ολοκλήρωση του Π.Μ.Σ. με την επαγγελματική του εξέλιξη, επιπλέον λόγους οι οποίοι τον κινητοποίησαν για την επιλογή του συγκεκριμένου Π.Μ.Σ.
5. **Αντίγραφο βασικού τίτλου σπουδών από ΑΕΙ ή ΑΤΕΙ.** Σε περίπτωση που ο υποψήφιος δεν είναι ακόμη πτυχιούχος/διπλωματούχος, υποβάλει υπεύθυνη δήλωση (δείτε πρότυπο της υπεύθυνης δήλωσης [εδώ](https://www.math.upatras.gr/media/attachments/flatpages_flatpage/37/yp_dilosi_MCDA_2025.pdf)[)](https://www.math.upatras.gr/media/attachments/flatpages_flatpage/37/yp_dilosi_MCDA_2024.pdf) στην οποία αναφέρεται ότι, εφόσον επιλεγεί, θα προσκομίσει βεβαίωση περάτωσης σπουδών ή το πτυχίο/δίπλωμα πριν την ημερομηνία συνεδρίασης της Συνέλευσης για επικύρωση του πίνακα των επιτυχόντων στο ΠΜΣ (τελευταία εβδομάδα Σεπτεμβρίου 2025).
6. **Πιστοποιητικό αναλυτικής βαθμολογίας βασικού τίτλου σπουδών** στο οποίο αναγράφεται και ο βαθμός του πτυχίου. Σε περίπτωση που ο υποψήφιος δεν είναι ακόμη πτυχιούχος/διπλωματούχος, στην αίτηση πρέπει να συμπληρωθεί ο αριθμητικός Μ.Ο. της βαθμολογίας των μαθημάτων τα οποία έχει ολοκληρώσει επιτυχώς μέχρι στιγμής, καθώς επίσης και το πλήθος των μαθημάτων που απομένουν για την ολοκλήρωση των σπουδών.
7. **Παράρτημα διπλώματος**, εάν έχει χορηγηθεί.
8. **Αντίγραφο αποδεικτικού γνώσης της αγγλικής γλώσσας.** Όλοι οι υποψήφιοι οφείλουν να γνωρίζουν επαρκώς αγγλικά. Ο έλεγχος της επάρκειας στα αγγλικά γίνεται με μία γραπτή εξέταση, που συνίσταται στη μετάφραση ενός μαθηματικού κειμένου και διεξάγεται από την Επιτροπή Αξιολόγησης Υποψηφίων Μεταπτυχιακών Φοιτητών (ΕΑΥ). Η ΕΑΥ εξαιρεί από αυτήν την εξέταση υποψηφίους, που διαθέτουν αναγνωρισμένα διπλώματα, που πιστοποιούν την επαρκή γνώση της αγγλικής γλώσσας επιπέδου τουλάχιστον Β2, [σύμφωνα με τα οριζόμενα στον ΑΣΕΠ](https://www.math.upatras.gr/media/attachments/flatpages_flatpage/37/English_Language_Certification.pdf) (ΦΕΚ 594/07.02.2023, τ.Β΄), ενώ, οι πτυχιούχοι αγγλόφωνων πανεπιστημίων, απαλλάσσονται από την υποχρέωση προσκόμισης πιστοποιητικού γλωσσομάθειας.

Ο φάκελος υποψηφιότητας μπορεί να περιέχει **επιπλέον τα κάτωθι δικαιολογητικά για τα επικαλούμενα στην αίτηση ειδικά προσόντα** (η μη προσκόμιση τους οδηγεί σε μη μοριοδότηση των αντίστοιχων προσόντων):

1. **Πιστοποιητικό κατεύθυνσης βασικών σπουδών** (εάν προβλέπεται στο προπτυχιακό πρόγραμμα σπουδών του υποψηφίου).
2. **Περίληψη πτυχιακής εργασίας έως 300 λέξεις και αντίγραφο εξωφύλλου**, εάν έχει εκπονηθεί. Σε περίπτωση που ο υποψήφιος είναι τελειόφοιτος και εκπονεί πτυχιακή εργασία, μπορεί να υποβάλει έκθεση προόδου εκπόνησης του επιβλέποντα του στην οποία, μεταξύ των άλλων, πρέπει να γίνεται αναφορά στον αναμενόμενο χρόνο υποστήριξης και να υπάρχει μια γενική αξιολόγηση του έργου του/της φοιτητή/τριας. Υποψήφιοι ΜΦ, οι οποίοι δηλώνουν ότι έχουν εκπονήσει πτυχιακή εργασία, καλούνται να την προσκομίσουν κατά τη διάρκεια της συνέντευξης (το αντίγραφο θα τους επιστραφεί).
3. **Αποδεικτικά δημοσιεύσεων** σε πρακτικά συνεδρίων ή σε επιστημονικά περιοδικά ή βιβλία ή μονογραφίες του υποψηφίου, εάν υπάρχουν. Ως αποδεικτικά νοούνται οι φωτοτυπίες των περιεχομένων του τόμου πρακτικών ή του περιοδικού ή του συλλογικού τόμου, κ.λπ. από τις οποίες αποδεικνύεται η συμμετοχή του υποψηφίου.
4. **Δύο Εμπιστευτικές Συστατικές επιστολές**. Οι συστατικές επιστολές πρέπει να προέρχονται είτε από μέλη ΔΕΠ, είτε από άτομα αναγνωρισμένου επαγγελματικού κύρους, με τα οποία ο υποψήφιος είχε ή έχει ακαδημαϊκή – επαγγελματική σχέση. Υποβάλλονται **αποκλειστικά ηλεκτρονικά** στη διεύθυνση mcda\_letters@math.upatras.gr, μέσω του επαγγελματικού λογαριασμού του συστήνοντος, με θέμα του μηνύματος: «Συστατική Επιστολή για τον κ. ΕΠΩΝΥΜΟ ΟΝΟΜΑ». Εσείς, σε κάθε περίπτωση, πρέπει να εισάγετε τα στοιχεία του στην αίτησή σας.
5. **Αντίγραφα άλλων τίτλων σπουδών που κατέχουν**, εάν υπάρχουν (π.χ. άλλο πτυχίο/δίπλωμα ΑΕΙ/ΤΕΙ, Μ.Δ.Ε., Διδακτορικό Δίπλωμα, κ.λπ.). Εάν ο τίτλος έχει χορηγηθεί από ίδρυμα του εξωτερικού, θα πρέπει να υποβληθεί επίσης και η σχετική πράξη αναγνώρισης, εάν υπάρχει.
6. **Πιστοποιητικά αναλυτικής βαθμολογίας των ως άνω άλλων τίτλων σπουδών**, εάν υπάρχουν.
7. **Παράρτημα διπλώματος των ως άνω άλλων τίτλων σπουδών,** εάν υπάρχουν.
8. **Αντίγραφο αποδεικτικού ξένης γλώσσας (εκτός της αγγλικής)** εάν υπάρχει.
9. Οποιαδήποτε **άλλο στοιχείο** που κατά τη γνώμη του υποψηφίου συμβάλει στην πληρέστερη αξιολόγησή του, π.χ. υποτροφίες, βραβεία σε διαγωνισμούς μαθηματικών, συμμετοχή στο πρόγραμμα Erasmus, κ.λπ.
10. **Αντίγραφο απόκτησης επαγγελματικής εμπειρίας,** εάν υπάρχει.

**Αξιολόγηση υποψηφιοτήτων**

Η αξιολόγηση των υποψηφίων ΜΦ γίνεται από την Επιτροπή Αξιολόγησης Υποψηφίων Μεταπτυχιακών Φοιτητών σε κλίμακα από 0 μέχρι 500 αξιολογικών μονάδων (α.μ.). Κάθε υποψήφιος πιστώνεται με έναν συγκεκριμένο αριθμό α.μ. αυτής της κλίμακας ύστερα από συνεκτίμηση:

* των **ειδικών προσόντα** τους, όπως αυτά αποδεικνύονται από τα δικαιολογητικά,
* την απόδοσή τους κατά τη διάρκεια **προφορικής συνέντευξης**.

Τα κριτήρια ανά κατηγορία και οι αντίστοιχες α.μ. εκάστου κριτηρίου, περιγράφονται λεπτομερώς στο άρθρο 5 του [Επικαιροποιημένου Κανονισμού Λειτουργίας](https://www.math.upatras.gr/media/attachments/flatpages_flatpage/47/%CE%A6%CE%95%CE%9A_7688%CF%84.%CE%92_31.12.2023.pdf) του Π.Μ.Σ.

Η **συνέντευξη** θα πραγματοποιηθεί **το τελευταίο δεκαήμερο του Σεπτεμβρίου 2025** από την Επιτροπή Αξιολόγησης Υποψηφίων Μεταπτυχιακών Φοιτητών. Το πρόγραμμα των συνεντεύξεων θα γνωστοποιηθεί εγκαίρως, τηλεφωνικά, στους υποψηφίους και θα αναρτηθεί στις ιστοσελίδες [https://mcda.math.upatras.gr](https://mcda.math.upatras.gr/) και [https://my.math.upatras.gr](https://my.math.upatras.gr/) του Τμήματος. Η συνέντευξη γίνεται σε θέματα ευρύτερου ενδιαφέροντος και αποβλέπει: (α) στη διαπίστωση της γενικής επιστημονικής κατάρτισης του υποψηφίου και της δυνατότητάς του να ενταχθεί στο ΠΜΣ, (β) στην επισήμανση ειδικών προσόντων κι άλλων χαρακτηριστικών δραστηριοτήτων του, (γ) στην αξιολόγηση των γενικών ικανοτήτων του υποψηφίου, της θέλησής του για μεταπτυχιακές σπουδές και των μελλοντικών προοπτικών του, (δ) στον προσδιορισμό πιθανών ελλείψεών του, οι οποίες θα οδηγούσαν στην παρακολούθηση προπτυχιακών μαθημάτων, (ε) στον εντοπισμό πιθανών προσκομμάτων ως προς την ανελλιπή παρακολούθηση των μαθημάτων, (στ) σε διευκρινήσεις επί του βιογραφικού του, κ.λπ.

Οι υποψήφιοι κατατάσσονται με βάση το συνολικό αριθμό α.μ. που θα συγκεντρώσουν σύμφωνα με τα κριτήρια και ο πίνακας επιτυχόντων & επιλαχόντων εγκρίνεται από τη Συνέλευση του Τμήματος Μαθηματικών. Τα ονόματα των επιτυχόντων/επιλαχόντων ανακοινώνονται από τη Γραμματεία στην ιστοσελίδα του Τμήματος. Οι εγγραφές των νέων Μ.Φ. προγραμματίζονται εντός τακτής ημερομηνίας του Οκτωβρίου 2025. Κατά την εγγραφή τους οι νέοι Μ.Φ. θα πρέπει να προσκομίσουν (i) Αίτηση εισαγωγής - Δήλωση Ατομικών Στοιχείων (δίνεται από τη Γραμματεία του Π.Μ.Σ.), (ii) Αντίγραφο Δελτίου Αστυνομικής Ταυτότητας (απλό ευανάγνωστο φωτοαντίγραφο), (iii) Πιστοποιητικό γέννησης, (iv) Πιστοποιητικό απόδοσης ΑΜΚΑ (αρκεί η εκτύπωση [από εδώ)](https://www.amka.gr/AMKAGR/), (v) Μία (1) έγχρωμη φωτογραφία τύπου ταυτότητας.

**Παρακολούθηση – Δίδακτρα – Παροχές**

Για την ολοκλήρωση του προγράμματος απαιτείται, αφενός η παρακολούθηση και η επιτυχής εξέταση σε οκτώ (8) συνολικά μαθήματα στα δυο πρώτα εξάμηνα σπουδών (4 υποχρεωτικά μαθήματα στο Α΄ εξάμηνο, 2 υποχρεωτικά και 2 κατ’ επιλογή στο Β΄ εξάμηνο) και, αφετέρου, η εκπόνηση, παρουσίαση και υποστήριξη της μεταπτυχιακής διπλωματικής εργασίας στο Γ΄ εξάμηνο. H ολοκλήρωση του Π.Μ.Σ. συνεισφέρει ενενήντα (90) ECTS.

Για την παρακολούθηση του Π.Μ.Σ. **δεν προβλέπεται καταβολή διδάκτρων.**

Επιπρόσθετα, **το Π.Μ.Σ. χρηματοδοτεί μέσω της ΜΟΔΥ ΕΛΚΕ του Πανεπιστημίου Πατρών**

* χρηματικό έπαθλο, με κριτήρια αριστείας, σε έναν τουλάχιστον νέο-εισερχόμενο ΜΦ,
* την παρουσίαση σε συνέδριο ή/και τη δημοσίευση σε επιστημονικό περιοδικό επιλεγμένων μεταπτυχιακών διπλωματικών εργασιών.

Στους μεταπτυχιακούς φοιτητές παρέχεται η δυνατότητα δωρεάν σίτισης και στέγασης, σύμφωνα με τα προβλεπόμενα στο Νόμο και στους Κανονισμούς-Αποφάσεις του Ιδρύματος.

**Για περισσότερες πληροφορίες** οι ενδιαφερόμενοι μπορούν να συμβουλεύονται την ιστοσελίδα του Π.Μ.Σ. ([https://mcda.math.upatras.gr/)](https://mcda.math.upatras.gr/), να στείλουν email στο mcda@math.upatras.gr, ή να απευθύνονται στη Γραμματεία του Π.Μ.Σ. (email: hpanag@upatras.gr, τηλ.: 2610996747 κ. Παναγιωτοπούλου).

Ο Πρόεδρος του Τμήματος Μαθηματικών

Καθηγητής Νικόλαος Τσάντας